**JELGAVAS VALSTSPILSĒTAS PAŠVALDĪBAS 2022. GADA 25. MARTA SAISTOŠO NOTEIKUMU NR.22-8**

**„GROZĪJUMI JELGAVAS VALSTSPILSĒTAS PAŠVALDĪBAS 2021. GADA 23. SEPTEMBRA SAISTOŠAJOS NOTEIKUMOS NR.21- 20 „BRĪVPRĀTĪGĀS INICIATĪVAS PABALSTI JELGAVAS VALSTSPILSĒTAS PAŠVALDĪBĀ”” PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saistošie noteikumi  (turpmāk - noteikumi) tiek izdoti saskaņā ar likuma "Par pašvaldībām" [43. panta](https://m.likumi.lv/ta/id/57255-par-pasvaldibam#p43) trešo daļu, lai precizētu kārtību, kādā piešķir brīvprātīgās iniciatīvas pabalstu sabiedriskā transporta pakalpojuma izmantošanai (turpmāk - pabalsts) Jelgavas valstspilsētā Jelgavas pilsētas nozīmes maršrutu tīklā, palielinot braucienu skaitu pensionāram no 10 braucieniem mēnesī uz 20 braucieniem mēnesī, kā arī paredzot iespēju gan pensionāram, gan politiski represētai personai neizmantotos braucienus izmantot nākamajos mēnešos laika periodā 01.05.2022. līdz 31.10.2022.  Braucienu skaita palielināšana un iespēja izmantot neizmantotos braucienus nākamajos mēnešos laika periodā no 01.05.2022. līdz 31.10.2022. uzlabo pensionāru un politiski represēto personu mobilitāti un sociālo labsajūtu. Sākot ar 01.05.2022. pensionāriem un politiski represētām personām, kuriem līdz 30.04.2022. jau bija piešķirts pabalsts valstspilsētas sabiedriskā transporta braukšanas maksas segšanai, automātiski tiek nodrošināta iespēja izmantot sabiedriskā transportu pakalpojumu bezmaksas līdz 120 braucieniem 6 mēnešos. Pensionāriem, kuri pirmo reizi vēršas Jelgavas valstspilsētas pašvaldības iestādē “Jelgavas sociālo lietu pārvalde” (turpmāk – JSLP) pēc pabalsta sabiedriskā transporta pakalpojuma izmantošanai pabalsts tiek piešķirts ar nākamā mēneša 1. datumu pēc mēneša, kad pieņemts JSLP Pabalstu piešķiršanas darba grupas lēmums. |
| 2.Projekta nepieciešamības pamatojums | Noteikumi ir nepieciešami, lai atvieglotu kārtību, kādā pensionārs un politiski represēta persona var saņemt un izmantot brīvprātīgās iniciatīvas pabalstu sabiedriskā transporta pakalpojuma izmantošanai.  Pabalsta ieviešana uzlabos pensionāru un politiski represēto personu komunikāciju, sociālo aktivitāti un veselību veicinošu dzīvesveidu. |
| 3.Informācija par plānoto projekta ietekmi uz pašvaldības budžetu | Noteikumu izpildei tiek plānoti papildu naudas līdzekļi JSLP 2022. gada budžetā. JSLP uz 31.01.2022. personalizētās viedkartes "Jelgavas valstspilsētas iedzīvotāja karte" un pabalsta saņemšanai vērsušās 4880 personas, tajā skaitā, 4707 pensionāri un 173 politiski represētas personas. Tiek prognozēts, ka no 01.05.2022. līdz 31.10.2022. pabalsta apmēra palielināšanai ir nepieciešami naudas līdzekļi par kopējo summu 472 872,00 *euro*, tajā skaitā 373 320,00 *euro* ((4880 personas x 90 braucieni vidēji vienai personai 6 mēnešos no 01.05.2022. līdz 31.10.2022. x 0,85 *euro* vienas biļetes cena) un 99 552,00 *euro* (4880 personas x 24 braucieni vidēji vienai personai 2 mēnešos no 01.11.2022. līdz 31.12.2022. x 0,85 *euro* vienas biļetes cena)). Tiek prognozēts, ka, palielinoties braucienu skaitam, pabalstu valstspilsētas sabiedriskā transporta braukšanas maksas segšanai var pieprasīt jauni klienti - vismaz 150 pensionāri. Pabalsta nodrošināšanai jauniem klientiem papildu būtu nepieciešams 8 925,00 *euro* (150 pensionāri x 70 braucieni vidēji vienai personai 6 mēnešos no 01.07.2022. līdz 31.12.2022. x 0,85 *euro* vienas biļetes cena). Kopā minētā pabalsta nodrošināšanai ir nepieciešams provizoriskais minimālais finansējums 481 797,00 *euro* apmērā*.*  Ņemot vērā, ka JSLP 2022.gada budžetā minētā pabalsta nodrošināšanai pensionāriem un politiski represētām personām tiek apstiprināts finansējums162 440,00 *euro* apmērā*,* papildus ir nepieciešams paredzēt 319 357,00 *euro* (481 797,00 *euro* provizoriskais minimālais finansējums mīnus 162 440,00 *euro* 2022. gada apstiprinātais finansējums pabalsta nodrošināšanai).  Provizoriskais maksimālais finansējums pabalsta palielināšanai ir nepieciešams 521 640,00 *euro* apmērā (684 080,00 *euro* (5030 personas (4880 personas + 150 jaunās personas)) x 160 braucieni vienai personai no 01.05.2022. līdz 31.12.2022. x 0.85 *euro* vienas biļetes cena) mīnus 162 440,00 *euro* 2022. gada apstiprinātais finansējums pabalsta nodrošināšanai). |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Tiek uzlabota pensionāru un politiski represēto personu mobilitāte integrācijai sabiedrībā un darba tirgū. |
| 5.Informācija par plānoto projekta ietekmi uz administratīvajām procedūrām | Nav. |
| 6.Informācija par konsultācijām ar privātpersonām | Ir bijušas. |

Jelgavas valstspilsētas domes priekšsēdētājs A.Rāviņš